Skool aan diepkant ingegooi - Sports - Windhoek Express
Friday, May 24th, 2019 19:16:35
Skool aan diepkant ingegooi
Honderde atlete van verskeie privaatskole oraloor die land het byna nie die naweek aan 'n groot atletiekbyeenkoms kon deelneem nie.
Net gedeeltes van die stadion kon die afgelope naweek deur atlete en ondersteuners benut word weens herstelwerk ter voorbereiding van onafhanklikeidsvieringe later hierdie week. Foto Elizabeth Joseph
Hoewel Windhoek Afrikaanse Privaatskool (WAP) ’n jaar gelede reeds die Onafhanklikheidstadion vir die jaarlikse Nasionale Afrikaanse Privaatskole (NAPSO)- atletiekbyeenkoms bespreek het, moes Donderdag vinnig ’n plan gemaak word toe hulle op die nippertjie laat weet is die geleentheid kan nie meer daar plaasvind nie.
Dit kom glo weens ’n dubbele bespreking vir die komende onafhanklikheidsvieringe wat Donderdag daar plaasvind. “Verwers en konstruksiewerkers is sedert verlede Donderdag besig om die stadion gereed te maak vir die vieringe wat in die komende week plaasvind,” lui inligting wat met hierdie koerant gedeel is.
Verlede jaar bespreek
“Die stadion is reeds in Maart verlede jaar deur WAP vir die NAPSO-atletieknaweek bespreek,” het Leoni van Rensburg van Atletiek Namibië aan Windhoek Express gesê.
Daarbenewens het die skool onderneem om die nodige opknappingswerk aan die stadion – wat in die verlede skitterende atlete soos Frank Fredericks opgelewer het – te onderneem.
Toe die dubbele bespreking Donderdag aan die lig kom, is WAP gevra om ’n ander terrein vir die sportgeleentheid te soek of dit te herskeduleer. Later is besluit die skool mag die helfte van die hoofpawiljoen gebruik, maar die suites vir baie belangrike persone (VIP’s) is buite perke.
Die organiseerders is toe ook meegedeel dat die byeenkoms, wat Vrydag begin het, teen 10:00 Saterdag afgehandel moes wees sodat reëlings rondom onafhanklikheidsvieringe by die stadion kon voortgaan.
Na die opening van die geleentheid Vrydagmiddag is daar egter besluit WAP kon die gronde tot 12:00 Saterdag benut. “Ons was teen 11:30 klaar en opgeruim,” het WAP se sportkoördineer, Annette Loftie-Eaton, gesê.
Toe WAP aanvanklik die bespreking gemaak het en onderneem het om opknappingswerk op eie koste te doen – onder meer om stukkende tartan te vervang – is die nodige toestemming daarvoor bekom. Toe hulle in Oktober daarmee wou begin, moes hulle egter weer toestemming daarvoor kry.
Volgens Van Rensburg sou herstelwerk deur die skool eindelik op 1 November verlede jaar begin, maar is toestemmings eers ’n maand gelede ontvang. “WAP het eers drie weke terug met die herstelwerk begin en het hulle sedertdien baie geld, tyd en energie aan die projek bestee,” het Van Rensburg gesê.
Nog ’n groot probleem by die stadion is miere. “Ons het verlede jaar en aan die begin van hierdie jaar meer as N$4 000 se gif gespuit om die mierprobleem te probeer beheer,” het Van Rensburg gesê. Maar, sê sy, tydens die streeksuitdunne vroeër vanjaar het atlete onder die miere deurgeloop terwyl hulle aan hul items deelgeneem het.
Nadat WAP verlede Donderdag met die finale take vir Vrydag se verrigtinge klaar was, het werknemers van die ministerie van werke by die stadion opgedaag en die skool se stoele en gazebo’s opgepak om te begin verf.
Die skool se personeel het navraag gedoen en dit is toe dat die dubbele bespreking aan die lig kom.
Laat Donderdagmiddag het WAP ’n verklaring aan deelnemende skole uitgereik wat gesê het hulle sou verseker dat die geleentheid steeds plaasvind en die program bloot aangepas word.
’n Formele verklaring oor waar vanjaar se Onafhanklikheidsvieringe plaasvind, is eers Donderdag aan die media uitgereik.
Teen 13:00 Saterdag was werknemers van die ministerie besig met verfwerk aan die pawiljoen. Volgens inligting wat aan hierdie koerant beskikbaar gestel is, is werknemers glo eers Donderdag ingelig van die herstelwerk en moet dit teen Maandag voltooi wees.
“Met ’n bietjie aanpassing het ons steeds ’n heerlike atletiekbyeenkoms gehad,” het Loftie-Eaton gesê.
Sien meer oor die geleentheid op bl. 22 van vandag se uitgawe, so ook vir ’n byvoegsel propvol hoogtepunte.